钦定古今图书集成/明伦汇编/官常典/第177卷 > 商
## 钦定古今图书集成/明伦汇编/官常典/第177卷 > 商

### 汤以伊尹为上相仲虺为左相

按《书经太甲》：“惟嗣王不惠于阿衡。”

〈孔传〉阿倚衡平。〈疏〉《正义》曰：古人所读，“阿”、“倚”同音，故“阿”亦倚也。称上谓之“衡”，故“衡”为平也。

按《咸有一德》：“伊尹既复政厥辟，将告归，乃陈戒于德。”

〈疏〉伊尹，汤之上相，位为三公，必封为国君。又受邑于畿内，告老，致政事于君。欲归私邑以自安，将离王朝，故陈戒以德也。

按《说命》：“昔先正保衡作我先王，乃曰：‘予弗克俾厥后
惟尧舜，其心愧耻，若挞于市。一夫不获，则曰：‘时予之
辜。佑我烈祖，格于皇天。尔尚明保予，罔俾阿衡，专美
有商’’。”

〈孔传〉《保衡》，伊尹也。〈疏〉言先世所取安以平也。阿衡、保衡，非常人之官名，盖当时特以此名号伊尹也。

按《书序》：“伊尹相汤伐桀，升自陑，遂与桀战于鸣条之
野，作《汤誓》。汤归自夏，至于大坰，仲虺作诰。”

〈孔传〉《仲虺》为汤左相奚仲之后。

按《诗经商颂允也》：“天子降于卿士，实维阿衡，实左右
商王。”

〈朱注〉“降”，言天赐之也。卿士，则伊尹也。阿衡、伊尹，官号也。

按：《左传定公元年》：“薛宰曰：‘薛之皇祖奚仲居薛’。”以为

夏，车正奚仲迁于邳，仲虺居薛，以为汤左相。〈注：〉《仲虺》，奚仲之后。

按：《晋书职官志》：“成汤居亳，初置二相，以伊尹、仲虺为
之。”

### 中宗太戊以伊陟为相

按《书序》：“伊陟相太戊，亳有祥，桑谷共生于朝，伊陟赞
于巫咸，作《咸乂》四篇。”

〈孔传〉伊陟，伊尹子，太戊，沃丁弟之子。祥妖怪，二木合生，七日大拱。不恭之罚，巫咸臣名。〈疏〉伊陟不先告太戊而告巫咸者，《君奭》云：“在太戊时则有若巫咸乂王家”，则咸是贤臣，能治王事，大臣见怪而惧，先共议论，而后以告君。

### 高宗武丁立傅说为相

按《书经说命》：王庸作书以诰曰：以台正于四方。台恐
德弗类，兹故弗言。恭默思道，梦帝赉予良弼，其代予
言。乃审厥象，俾以形旁求于天下。说筑傅岩之野，惟
肖。爰立作相，王置诸左右。